arnastofnun/IGC-2024 huggingface dataset:
Skjár og pappír

Er að lesa tölvuútgáfu af Persastríðunum eftir Herodotus. Skemmtilega bók, sem lýsir borgaskipulagi, hernaði, kaupsýslu, fatnaði og siðum fjarlægra þjóða. Um 100.000 bækur eru til ókeypis í þessu formi, flestar á vegum gutenberg.org. Þar eru auðvitað öll fornrit, önnur en íslenzk, til dæmis Gilgames og Sinuhe. Ég var að hugsa um að fara að lesa þar gamlar bækur. En stór galli er á gjöfinni, það er of erfitt að lesa langan texta á skjá. Ég þreytist aftur og aftur í augunum. Hins vegar hef ég ekkert fyrir að bryðja þrjá reyfara á dag á pappír. Skjárinn á enn langt í land að ná pappírnum.
Hnattvædd Rússamafía

Gleymið Bandidos og Vítisenglum, gleymið ítölsku mafíunni. Sú rússneska er hnattvædd og fer ekki eftir vestrænum leikreglum. Misha Glenny skrifaði á laugardaginn langa grein í Guardian um hana. Rússneska mafían kom brezku lögreglunni í opna skjöldu, því að hún var aðeins vön að fást við kórdrengi á borð við ítölsku mafíuna. Hennar tími var níundi áratugur síðustu aldar. Um og upp úr 1992 náðu ítölsk stjórnvöld undirtökunum í stríðinu við hana. Nú er risin tíð rússnesku mafíunnar í samstarfi við aðrar mafíur heimsins. Rússneska mafían er hnattvædd. Rekur til dæmis vopnasölu og stríð í Afríku.
Guðlaugur hatar Magnús

Frá upphafi ráðherraferilsins hefur Guðlaugur Þór Þórðarson ekki viljað sjá eða heyra Magnús Pétursson, forstjóra Landsspítalans. Hefur skipulega komið sér undan að hitta hann, en hefur talað við ýmsa undirmenn hans. Hatrið var komið á undan ráðherratíðinni. Nú hefur Guðlaugur rekið Magnús. Fyrir því kunna að vera gildar ástæður, en þær hafa ekki komið fram. Kannski telur Guðlaugur óheppilegt, að spítalanum sé stjórnað þannig, að starfshópar fara í hár saman. En það er fyrst og fremst hlutverk fjölmiðla að segja okkur, hvers vegna Magnús var rekinn. Í því hafa þeir hafa alveg brugðist okkur.
Svartur mánudagur

Um þessa helgi eru menn að fara á taugum í Wall Street. Þeir óttast hrun kauphallarinnar eins og gerðist árið 1930. Róuðust ekki, þegar seðlabankar Vesturlanda tóku saman höndum fyrir helgina um að spýta fé í einkabankana. Á föstudaginn kom í ljós, að það stuðlaði ekki að millibankalánum. Þá fraus allt í pípunum. Tuttugu þúsund milljarðar króna þurrkuðust út þann dag í lægra gengi pappíra. Bear Stearns og fleiri bankar riðuðu til falls. Yfir helgina hafa braskarar sofið illa. Martröð þeirra er svartur mánudagur á morgun. Þá muni dollarinn hrynja og öldur kreppunar þjóta yfir Atlantshaf.
Róttæk hægri Samfylking

Samfylkingin er róttækur hægri flokkur. Einn ráðherra fær stjörnur í augu, þegar hann sér George W. Bush. Annar styður stríðsglæpi Bandaríkjanna í Miðausturlöndum. Sá þriðji vill frekar bora fjöll en laga samgöngur á höfuðborgarsvæðinu. Samfylkingin telur brýnt að laga stöðu auðmanna á kostnað kjósenda Samfylkingarinnar. Í því skyni hefur hún lækkað skatta fyrirtækja og stendur gegn jöfnun skatta. Hún vill, að meðalmaðurinn borgi áfram þrefalt-fjórfalt hærri skatta en auðmaðurinn. Hún vill auka kostnað fólks af veikindum sínum. Hún trúir í blindni á úrelta frjálshyggju.
Skítugir skór kínverskir

Kína bælir þessa dagana niður óeirðir í Tíbet vegna fimmtíu ára afmælis hernámsins. Kína á ekkert tilkall til Tíbet, lagði undir sig sjálfstætt ríki. Ráðamenn Kína vaða líka á skítugum skóm um heiminn. Um allan heim styðja þeir ofbeldismenn og harðstjóra, alla, sem eru andvígir vestrænu lýðræði. Eru núna mikið á ferli í Afríku. Borga fyrir stríð og hernám Íraks með því að safna dollurum. Taka vatnið af mörgum sýslum eigin lands til að keppnisfólk og gestir geti haft vatn á olympíuleikunum. Hvaða jólasveinum datt í hug að hafa olympíuleika í Kína, heimsins stærsta fangelsi?
Stefán 1 – Hannes 0

Efnahags- og framfarastofnunin OECD hefur kveðið upp úrskurð í deilu milli íslenzkra álitsgjafa. Stefán Ólafsson hafði rétt fyrir sér og Hannes Hólmsteinn Gissurarson rangt fyrir sér. Skattbyrði venjulegs fólks, þar á meðal barnafólks, hefur aukizt, en skattbyrði auðjöfra hefur minnkað. Eina deilan, sem eftir stendur, er hvort fyrrverandi ríkisstjórn Framsóknar og Sjálfstæðis gerði þetta viljandi eða án meðvitundar. Þegar er komið í ljós, að núverandi stjórn Samfylkingar og Sjálfstæðis er á sömu braut. Enda hefur Samfylkingin tekið trú á þá bábilju, að skattar auðjöfrar skuli vera lágir.
Heilaþvottarferðin

Utanríkisráðherra okkar fer á morgun til Afganistan í heilaþvott á vegum Atlantshafsbandalagsins. Samkvæmt bókinni Kosovo frá Alþjóðasamtökum ritstjóra er bandalagið einn mesti lygamörður heimsins. Í Afganistan mun Nató útskýra margt fyrir Ingibjörgu Sólrúnu Gísladóttur. Af hverju þurfi að gæta friðar, þar sem enginn friður er. Af hverju megi abbast upp á þjóð, sem vill ekkert með hernám eða vestrið hafa. Af hverju árangur sé góður, þótt aðeins brot af landinu sé undir vestrænum hæl. Af hverju Evrópa skuli fagna, þótt straumur eiturlyfja til Evrópu hafi margfaldazt við hernámið. Sérsveitarmenn munu gæta ráðherrans, svo að fólk komist ekki nálægt henni.
Undir borði og teppi

Anna er með Lísu vinkonu í mat hjá pabba og mömmu. Undir borði eru þær að senda skilaboð í gemsa. Pabbi segir, að við borðhald sé dónalegt að vera í sambandi við annað fólk. Anna segir, að þær Lísa séu að senda hvor annarri skilaboð, sem þær vilja ekki, að pabbi og mamma heyri. Gunna horfir á sjónvarp með teppi yfir sér. Undir teppinu er hún að tala við vini sína í skilaboðum í gemsa, án þess að fjölskyldan taki eftir. Engir hafa tekið farsímum eins fagnandi og unglingar. Þeir losna úr sambýli við foreldra við matarborðið og sjónvarpið. Og einbeita sér að samfélagi skilaboðavina.
Samfylking er Framsókn

Byggðapot Kristjáns L. Möller ráðherra er eindregnara en forvera hans úr Framsókn. Hann er meiri Framsókn en Framsókn sjálf. Samfylkingarmaðurinn tekur göng undir Vaðlaheiði fram yfir vegagerð á höfuðborgarsvæðinu. Þórunn Sveinbjarnardóttir ráðherra líkist æ meira Siv Friðleifsdóttur, forvera sínum. Brátt verður risið nýtt stórvirkjanaæði. Björgvin G. Sigurðsson ráðherra er úr Hreppunum og þjónar landbúnaðinum. Össur Skarphéðinsson bloggar eins og grúppía um George W. Bush. Og Ingibjörg Sólrún Gísladóttir þjónustar Nató í Afganistan. Hver þarf Framsókn, þegar Samfylkingin dugar?
Óvinir lýðræðis

Hörðustu óvinir lýðræðis í landinu eru Sigurður Kári Kristjánsson, Birgir Ármannsson, Jón Gunnarsson, Ólöf Nordal, Pétur H. Blöndal, Ásta Möller, Illugi Gunnarsson, Kristján Þór Júlíusson, Jón Magnússon, Ragnheiður Ríkharðsdóttir og Arnbjörg Sveinsdóttir. Þetta eru þingmennirnir, sem vilja loka skattskrám fyrir almenningi. Þeir vilja draga úr gegnsæi samfélagsins. Vilja skrúfa fyrir umræðu um, að ríkir sleppa betur frá sköttum en fátækir. Auðvitað eru þetta fyrst og fremst þingmenn Sjálfstæðisflokksins. Ungliðar þess flokks hafa reynt að hindra lestur skattskrár á skattstofum landsins.
Lýðræðinu lokað

Næsta skref í átt frá lýðræði er lokun skattskrár fyrir augum almennings. Þegar það hefur tekizt, verður auðveldara en áður að færa skattbyrðina frá ríkum til fátækra og barnafólks. Samkvæmt OECD var það stefna fyrrverandi ríkisstjórnar okkar. Sú er einnig stefna þeirrar, sem nú situr. Hún ákvað slíka skattbreytingu snemma á þessu ári. Nú hafa ellefu andlýðræðislegir þingmenn lagt fram frumvarp um lokun skattskrár. Studdir af Persónuvernd og Viðskiptaráði, helztu andstæðingum lýðræðis í landinu. Ríkisskattstjóri og skattrannsóknastjóri vilja hins vegar áfram hafa skattskrá opna almenningi.
Sveitavargurinn Framsókn

Framsókn á að vera afturhald í landbúnaði, berjast fyrir fjárveitingum til byggða og gæluverka. Heimta göng og ígildi stóriðju í hvern hrepp. Ekki mæra Evrópusambandið að hætti Halldórs Ásgrímssonar og Valgerðar Sverrisdóttur. Hata Evrópu eins og pestina, segja hana nauðga fjallkonunni. Þannig skilur Framsókn sig frá öðrum flokkum, aflar sér fylgis að nýju. Hún hefur fundið Kára og Björn að baki Kára. Það eru þeir Guðni formaður og Bjarni í Silfri Egils. Aðrir flokkar bítast um fylgi venjulegra aumingja, þar er ekki pláss fyrir Framsókn. Hún á að vera sveitavargur stjórnmálanna.
Biblía, fáni, fjölskylda

Eliot Spitzer varð ríkisstjóri New York út á siðgæðis- og trúarofstæki. Greiddi síðan hórum sex milljónir króna fyrir þjónustu. Munið þið eftir Mark Foley, Larry Craig, Chuck Robb og Newt Gingrich? Einmitt hræsnurum, sem vöfðu um sig biblíunni, fánanum og fjölskyldunni. Slíkir reynast síðan vera svo siðlausir, að þeir hrökklast frá völdum. Samhengi er þarna. Munið eftir brezkum hræsnurum, ráðherranum John Profumo og þingmanninum Stephen Milligan, sem hafði plastpoka á hausnum í rúminu hjá hórunni. Ef þið sjáið pólitíkus eða predikara veifa biblíu, fána eða fjölskyldu, passið ykkur.
Saddam var saklaus

Bandaríkjaher hefur viðurkennt, að Saddam Hussein hafði engin tengsli við Al Kaída. Búið er að grandskoða 600.000 leyniskjöl harðstjórans sáluga og ekkert komið fram um slíkt. Skýrsla hersins um það lak út í gær. Endanlega er staðfest, að Bandaríkin fóru í stríð við Írak á fölskum forsendum. Þær voru upplognar af landflótta Íraka, sem vildi komast til valda. Urðu að hornsteini utanríkisstefnu George W. Bush forseta. Enn þann dag í dag trúir helmingur bandarísku þjóðarinnar lygum Bush. Menn trúa jafnvel, að Saddam Hussein beri ábyrgð á árásinni á tvíburaturnana. Þetta er ömurleg þjóð.
Stríð fyrir þjóðrembuna

Stríð Bandaríkjanna gegn Íran vofir yfir. Helzti hershöfðingi Bandaríkjanna í miðausturlöndum, William Fallon, hefur sagt af sér vegna ágreinings við George W. Bush forseta. Var mótfallinn slíku stríði. Repúblikanar þurfa á stríði að halda í sumar til að vinna kosningarnar í haust. Að óbreyttu tapa þeir og demókratar ná forsetaembætti og meirihluta í báðum deildum. Eina leiðin til að hindra það er að fara í stríð og draga kjósendur með sér á þjóðrembunni. Scott Ritter, fyrrum vopnaeftirlitsstjóri, sagði í Guardian þróunina vera svipaða og var fyrir stríðið gegn Írak. Skelfileg tilhugsun.
Mamma á Facebook

Hvað skal gera, ef pabbi eða manna spyrja, hvort þau megi vera bloggvinur á Facebook eða MySpace? Þetta er spurning, sem sumir unglingar hafa þurft að svara. Þeir nota samfélag bloggvina til að skilgreina sig sem sjálfstæðan einstakling, aðgreindan frá fjölskyldunni. Síðan vill fjölskyldan komast inn í þetta samfélag. Til að halda tengslum við ungling, sem aldrei næst samband við. Hópar ungs fólks hafa myndað samtökin “abolish parent” til að hamla gegn þessu. Þau segja unglingum, hvernig megi halda gamlingjunum utan við. Svo eru líka til dæmi um, að kynslóðir hafi náð saman á Facebook.
Sendiherrar í menúett

Enn er verið að ráða óþarfa sendiherra. Ingibjörg Sólrún Gísladóttir hefur tekið upp ósiði forveranna. Rekur vinnumiðlun fyrir aflóga pólitíkusa. Við höfum ekkert að gera við allar þessar silkihúfur. Sendiherrar voru ekki spurðir ráða í útrásinni. Hún fór framhjá þeim. Þeir stíga fyrst og fremst gamaldags menúett. Í honum heimsækja þeir aðra sendiherra og eru sóttir heim af þeim eftir sérstöku kerfi. Gagnslaust og kostar mikið fé. Víðast er nóg að hafa innfædda konsúla til að hjálpa nauðstöddum og útvega pappíra. Konsúlar kosta ekkert nema orður og hlýtt handtak, hafa gaman af starfinu.
Kunna ekki á gaffal

Hver á að kenna börnum að borða með hníf og gaffli, spyr Andrew Brown í Guardian í gær. Skólastjórar í Bretlandi hafa áhyggjur af börnum, sem borða með puttunum í mötuneytum. Skólarnir verða að kenna börnunum að nota hníf og gaffal, því að foreldrarnir hafa brugðizt. Annars gætu önnur börn haft puttaátið eftir þeim ósiðuðu. Í auknum mæli virðist fólk ekki telja sig bera ábyrgð á uppeldi barna sinna. Kannski er bara borðað ruslfæði á sumum bæjum, hamborgarar, franskar, pítsur. Brown fer víða í hugleiðingum sínum. Telur sjónvarpið koma inn hjá fólki óbeit á vinnu og dálæti á happdrættum.
Loftslagsótti Evrópu

Javier Solana, utanríkisráðherra Evrópusambandsins, skrifaði í gær grein í Guardian um loftslagsbreytingar af mannavöldum. Sambandið hefur áhyggjur af þeim vegna fyrirsjáanlegs straums milljóna flóttamanna. Fólk flýr hamfarir, flóðbylgjur, sjávarhækkun, uppblástur, skort á mat og vatni. Víða hefur grunnvatn sigið vegna borana. Barizt er um vatn í miðausturlöndum, víða er barizt um ræktarland. Af öllu þessu leiðir matarskort, sem eykst hröðum skrefum. Solana er einn höfunda svartrar skýrslu Evrópusambandsins um lofslagsbreytingar. Skýrslan var lögð fram í gær, markar pólitísk tímamót.
Létu þjóðhreinsa Serba

Ante Gotovin, þekktur stríðsglæpamaður, kom fyrir dómstólinn í Haag í gær. Hann var hershöfðingi og þjóðhreinsari í Krajina í Króatíu árið 1995. Lét útrýma Serbum með aftökum og brottrekstri. New York Times segir í dag hann hafa gert það í samráði við bandaríska herinn. Blaðið segir fyrrverandi og þáverandi yfirmenn í bandaríska hernum hafa skipulagt aðgerðirnar og notað sjálfstýrðar flugvélar til að njósna um Serba. Ante Gotovin er varinn af herfylki lögmanna, þar á meðal Greg Kehoe, sem sótti Saddam Hussein til saka í Írak af hálfu Bandaríkjanna. Gotovin er einn af “okkar tíkarsonum”.
Kötturinn neitar fiski

Heimiliskötturinn er gráðugur í fisk. En snertir ekki við eldisfiski. Er svo móðgaður, að hann fer út. Kötturinn hefur vit á mat og er matvandur. Hann veit, að eldisfiskur er lakari en ekta fiskur. Fleiri eru sama sinnis, því að eldisfiskur er ódýrari en ekta fiskur. Eldislax kostar þriðjung af verði á ekta laxi. Sama verður uppi á teningnum í eldisþorski. Hann verður miklu ódýrari en náttúrulegur þorskur. Þetta ættu þeir að athuga, sem láta sig dreyma um glæsta framtíð og útrás í eldisþorski. Geta ekki reiknað með að fá sama verð fyrir gerviþorsk og fyrir ekta þorsk. Kettirnir passa það.
Einnota höfundar

Hef ekki endurlesið Mýrina. Hún er góð, en ekki nógu góð til endurlestrar sjö árum eftir fyrsta lestur. Nokkrar bækur hef ég endurlesið á styttri tíma, Atómstöð og Kristnihald Halldórs Laxness. Tómas Jónsson eftir Guðberg Bergsson þrílas ég á fjórum árum. Mér finnst Arnaldur Indriðason einnota, góður í fyrsta sinn, en ekki til upprifjunar. Það er stór ákvörðun að endurlesa bókmenntir. Ég mundi því ekki kjósa hann sem bezta rithöfund þjóðarinnar. Beztur er of stórt orð. Ég tæki Halldór og Guðberg fram yfir hann. Sumar ævisögur Guðjóns Friðrikssonar nennti ég líka að tvílesa.
Veifar brottfararspjaldi

Ég neyðist til að stíga skref aftur á bak í vegferð minni að pappírslausum viðskiptum. Í rúmt ár hef ég komizt hjá að eiga prentara og hef ekki notað prentara á vinnustöðum. Get ferðast um heiminn án þess að hafa útprentaða farseðla. Geri skattskýrslu á vefnum. En nú er komin pappírsfreisting, sem ég get ekki hafnað. Flugfélögin bjóða vefræna innritun. Ég þarf ekki lengur að standa í biðröð. Innrita mig bara við tölvuna heima hjá mér. Sá hængur er á lúxusnum, að ég þarf að prenta út brottfararspjald. Ég þarf að veifa pappír til að komast inn. Þarf núna að kaupa mér prentara. Ekki vistvænt.
Gáttir bjarga bloggi

BloggGáttin er bezta bloggsafn landsins, gerir grisjun kleifa. Er með alla, sem ég þarf að skoða, með Egil Helgason efstan. Þar er fólk af Mogga- og Vísissafni og af Eyjunni og Blogspot, auk BloggGáttar og einstæðinganna. Mogga- og Vísissöfn eru full af bloggi, sem er ætlað fjölskyldu og vinum bloggara. Vísir er að auki með mýgrút nafnlausra. Eyjan hefur þröngan blogghóp, þar sem fæstir eru áhugaverðir. Misheppnað safn, þótt svæðið í heild sé markvert. Svona hugleiðingar skipta máli. Blogg er orðið svo ríkur þáttur skoðana, að fáir komast yfir að lesa það. Nema með hjálp gáttar.
Góðu boði hafnað

Ég bauð prófessorunum Þorbirni Broddasyni og Ólafi Þ. Harðarsyni að kenna hagnýta fjölmiðlun. Starfið var laust. Var ofurhæfur í það, en fórnaði mér af hugsjón. Skartaði hærri einkunn fyrir háskólakennslu en prófessorinn í fjölmiðlafræði. Hampaði einnig kennslubók í fjölmiðlun eftir tveggja ára kennslu. Það er meira en prófessorinn hefur afrekað á langri starfsæfi. Bókin er í formi vefrits hér á síðunni. Veifaði líka hálfrar aldar reynslu í faginu, jafngildi doktorsgráðu. Tilboði hvíta riddarans var auðvitað ekki tekið, enda í valdi haltra fótgönguliða. Svona er Háskóli Íslands í dag.
Lífræn orka skaðar

Einkennilegar eru hugmyndir um notkun lífræns eldsneytis (biofuels) í stað olíu. Þær hafa þegar valdið verðhækkunum á matvælum, því að þær munu leiða til matvælaskorts um allan heim. Skynsamlegra er að nota lífræn efni til matar fremur en eldsneytis. Fyrir áróður fyrirtækja í bransanum var stefna lífræns eldsneytis tekin upp í fyrra í nokkrum ríkjum. Á þessu ári munu þau öll hætta við hugmyndina. Því að skaðinn af henni er þegar að koma í ljós. Við þurfum að varast hugmyndir um billegar lausnir af þessu tagi, svo sem kolefnisjöfnun og umhverfisvæna stóriðju. Allar eru þær tálsýnir.
Síðbúin ritskoðun

Arababandalagið samþykkti fjölmiðlasáttmála, sem gerir stjórnvöldum kleift að skrúfa fyrir frjálsa fjölmiðlun. Það var að undirlagi afturhalds- og trúarofstækisstjórnar Sádi-Arabíu og þjófnaðar- og pyndingastjórnar Egyptalands. Þessi ríki kvarta stöðugt yfir réttum fréttum frá Al Jazeera í Katar, sem hlífir ekki stjórnvöldum. Katar sat hjá við kosninguna, Líbanon greiddi atkvæði á móti. Draumar stjórnvalda í fornum heimi Íslams munu ekki rætast. Fólk í löndum þeirra fær sjónvarp frá vestrænum gervihnöttum. Meira máli skiptir, að það hefur greiðan aðgang að sönnum, vestrænum veffréttum.
Sjö nýjar dauðasyndir

Málgagn páfastóls, Osservatore Romano, sagði í gær, að páfinn hefði ákveðið sjö nýjar dauðasyndir. Gianfranco Girotti kardínáli var borinn fyrir því. Þær koma til viðbótar sjö, sem fyrir voru, og kosta okkur dóm til helvítis. Nýju dauðasyndirnar eru mengun umhverfisins (Landsvirkjun), erfðabreytingar (Kári Stefánsson), tilraunir með fólk, félagslegt ranglæti (ríkisstjórnin), auðsöfnun (Bjöggarnir) og neyzla fíkniefna. Gömlu dauðasyndirnar voru leti, öfund, græðgi, ágirnd, losti, reiði og hroki. Kaþólska kirkjan gleymdi að bæta við barnaníði, dauðasynd allt of margra kaþólskra presta.
Dauðar pappírsskoðanir

Skoðanir eru dauðar í dagblöðum. Ég hef fleiri lesendur í blogginu og meiri viðbrögð en ég hafði um áratugi í leiðurum. Fáir lesa slíka og enn síður sjálfmiðjaða Velvakendur eða Stuð milli stríða. Kjallaragreinar eru einkum eftir hagsmunaaðila fyrirtækja, samtaka eða stofnana, oftast skrifaðar af almannatenglum. Stundum hefur Fréttablaðið góða bakþanka og DV góða grein á einum torfundnum stað inni í blaði. Bloggið hefur tekið við. Ég fæ meira út úr skoðunum í BloggGáttinni á fimm mínútum á dag en í samanlögðum blöðunum. Þótt bloggið sé fátækt í fréttum og skúbbi, þá á það alla umræðuna í dag.
Evrópa spáir fólksflóði

Heimsendaspámaðurinn James Lovelock hefur fengið stuðning úr óvæntri átt, frá Evrópusambandinu. Þar eru tveir yfirmenn utanríkismála, Javier Solana and Benita Ferrero-Waldner. Þau segja þjóðir fara fyrir alvöru að flæða yfir landamæri innan fárra ára. Stafar af hungri, vatnsskorti og flóðum. Öll þessi atriði eru afleiðing áhrifa mannsins á umhverfið. Kemur fram í skýrslu, sem lögð verður fyrir toppfund bandalagsins í vikunni. Solana segir Evrópusambandið verða að ákveða, hvað það eigi að gera, þegar opnast flóðgáttir milljóna. Of seint er að afneita meðferð mannkyns á lífríkinu.
Endalaus kísilgúr

Kísilgúrvinnslan skammlífa við Mývatn er gott dæmi um skammsýnan æsing í orkumálum. Verksmiðja var sett upp af offorsi gegn ráðum þess góða fólks, sem stundum er kallað umhverfis-terroristar. Kísilgúrvinnslan drap fræga silungsveiði í vatninu. Nú hefur vísindamönnum tekizt að finna samhengið. Frá því er sagt í nýjasta hefti Nature. Vinnslan myndaði djúpar holur í vatninu, sem soguðu í sig lífríkið. Af því hlauzt fæðuskortur, mýið nánast hvarf og fiskurinn hvarf. Reiknað er með, að silungurinn nái sér aldrei aftur. Sjálf er verksmiðjan steindauð, en afleiðingarnar eru endalausar.
Útskýrð vitleysa

Við venjulegar aðstæður er gott, að menn útskýri gerðir sínar. Það á ekki við um héraðsdómstóla. Dómar þeirra eru oft svo vitlausir, að þeir þola engar útskýringar. Óbeit héraðsdómstóla á tjáningarfrelsi verður ekki skýrð til aukins trausts á dómstólum. Vanmat þeirra á líkamlegu ofbeldi verður aldrei skýrt af viti. Enn síður, ef það er borið saman við ofmat á meintum andlegum þjáningum slúbberta af umfjöllun í fjölmiðlun og bloggi. Kannski mundu útskýringar koma að gagni í Hæstarétti. Varla þó ef úrskurðirnir eru síðan hraktir úti í Evrópu. Dómarar á Íslandi eru bara margir ekki hæfir.
Villast í veftekjum

Canon, Lotto og Landsbankinn á mbl.is, Happdrættið, Hátækni og 11-11 á vísir.is. Aumar eru auglýsingar á vefjum fjölmiðla í dag. Gerólíkt þéttum auglýsingum í pappírsmiðlunum. Einungis gamaldags fánar (banners) á forsíðu eins og í upphafi vefaldar fyrir áratug. Lítið er borgað fyrir svona fána. Engar auglýsingar, sem elta efnið eins og á Google. Tekjur að hætti Google á vefnum ná ekki til íslenzkra fjölmiðla, auglýsingastofa og auglýsenda. Hefðbundnir fjölmiðlar verða samt að finna nýja tekjupósta á vefnum til að lifa af andlát pappírs- og sjónvarpsfrétta. Finna tekjur að hætti vefsins.
Stríðsráðherra okkar

Mér skil ekki, af hverju Ingibjörg Sólrún Gísladóttir stríðsmálaráðherra fjölgar í hernámsliðinu í Afganistan. Nánast öll ríki Vestur-Evrópu reyna að koma sér undan fjölgun og finna leiðir til að fækka. Hernámið er ekki innan ramma verkefna Nató. Það er eins konar greiðasemi við Bandaríkin. Gerir þeim kleift að hafa fleiri hermenn í Írak og setur fjölþjóðablæ á hernámið. Flestir Afganar eru andvígir leppstjórninni og vilja herinn burt. Afganar hafa ekkert gert Íslandi, eru þjóð með gerólíka siði, koma okkur ekki við. Furðulegt er, að Ingibjörg vilji viðra sig upp við George Bush.
Völdin í Kjúklingastræti

Nató er hætt að vera vörn Atlantshafsríkja gegn Sovétinu. Kalda stríðið er búið. Rússland er að vísu aftur orðið hættulegt ríki, en Nató sinnir ekki þeim vanda. Það er orðið fulltrúi bandarískra hergagnasala og bandarísks stríðsvilja. Hernám Afganistans sýnir villigötur bandalagsins á skýran hátt. Það er hernámslið, hatað af þorra landsmanna. Það þykist gæta fólks, sem hrópar á götum úti ókvæðisorð að Danmörku. En gætir fyrst og fremst máttlítillar leppstjórnar, sem hefur lítil völd utan miðbæjarins í Kabúl. Og tæpast þar, að minnsta kosti ekki þegar á reyndi í Kjúklingastræti.
Vont veggjakrot

Ég er sár yfir veggjakroti á danska sendiráðið við Hverfisgötu. Danir hafa ekki gert okkur neitt. Þvert á móti reyndu þeir að troða upp á okkur illa séðri nýbreytni á borð við læsi og tjáningarfrelsi. Gegn vilja innlendra embættismanna, sem alltaf hafa verið mara á þjóðinni. Kaupmannahöfn var öldum saman höfuðborg Íslands og gluggi forfeðra okkar að umheiminum. Er raunar að nokkru leyti enn eins konar höfuðborg, kölluð Köben. Þeir afhentu okkur handritin, það hefðu Bretar aldrei gert, samanber Elgin-myndirnar. Við eigum að hampa Dönum og allra sízt að krota móðganir á veggi þeirra.
Neitar að vera dauð

Blýantsnagarar í Ferrara vilja ekki viðurkenna, að Dalla Pria sé á lífi. Samkvæmt plöggum þeirra hefur hún verið dauð í aldarfjórðung. Hún er áttræð og þrjózk, vill ekki viðurkenna andlát sitt. Framvísar nafnskírteini á bæjarskrifstofum, en fær ekki sjúkraskírteini, því að hún er talin látin. Kontóristarnir taka vitnisburð hennar ekki gildan. Það er margt skrítið í opinberum rekstri á Ítalíu. Enda eru kontóristar pólitískt ráðin kvígildi, sem geta ekki unnið fyrir sér. Ekki er furða, að tekjur miðlungs Spánverja eru komnar upp fyrir miðlungs Ítala. Opinber rekstur hefur sligað Ítali.
Sex mánaða svefn

Þorgeir Eyjólfsson hefur verið gagnrýndur fyrir heimskulegar fjárfestingar Lífeyrissjóðs verzlunarmanna síðustu mánuði. Sjóðurinn hefur fjárfest í Kaupþingi, Bakkvör og Exista, sem voru að lækka í verði. Þorgeir svarar þessu engu í svokölluðu svari. En fjallar um fjárfestingar sjóðsins fyrir ellefu árum og fyrir tíu árum og sumpart fyrir 28 árum. Menn eru ekki að gera grín að Þorgeiri fyrir að hafa verið vakandi fyrir áratugum. Menn eru að gera grín að honum fyrir að hafa sofið síðustu mánuði. Aukið magn er í fjölmiðlum af útúrsnúningum almannatengla að hætti Þorgeirs Eyjólfssonar.